Baba met jammer sê-briefie gelosBeamptes van Reaction Unit South Africa by die baba wat Maandagoggend verlate gevind is. (Foto: Facebook / Reaction Unit South Africa) ’n Babadogtertjie van ongeveer drie maande oud is Maandagoggend verlate tussen bosse in Dawncrest, KwaZulu-Natal, gevind, tesame met ’n jammer sê‑briefie wat vermoedelik deur die kind se ma geskryf is. Die briefie, wat in Engels geskryf is, verduidelik dat die skrywer twee keer maatskaplike werkers om hulp genader het, maar deur die stelsel in die steek gelaat is. “Hallo. Jy mag dalk wonder waarom ek my baba gelos het. Moenie wonder nie, help haar net, of as jy kan, kontak die owerhede. Moet my nie oordeel nie. Ek het twee keer met maatskaplike werkers gepraat, maar hulle stel uit om te help. Ek weet dit lyk sleg, maar ek het geen ander keuse nie. Die stelsel is broos en ons kan nie eers meer veilig aborteer nie. Hospitale het streng reëls,” lui dié brief. ’n Sak met doeke, ’n bottel melk en ’n fopspeen het saam met die briefie langs die kind gelê. Beamptes van Reaction Unit South Africa is ongeveer 10:00 na die toneel in Oaklandsweg ontbied. Die briefie wat langs die baba gevind is. (Foto: Facebook / Reaction Unit South Africa) “’n Man het die baba aan die voet van ’n wal langs ’n stroompie naby ’n sokkerbaan ontdek terwyl hy mango’s gepluk het. Die temperatuur was in dié stadium sowat 28 °C. Die man het sy werkgewer gekontak en Rusa is na die toneel ontbied.” Luidens Rusa se verklaring is ŉ vroulike veiligheidsbeampte sowel as paramedici na die toneel ontbied. Hulle het die kind se deurweekte doek omgeruil en ŉ bottel melk aan haar gegee. Mediese personeel het die kind ondersoek en glo bevind dat sy gesond is. Rusa sê ŉ strafregtelike saak van kinderverlating sal by die polisie ingedien word. Die maatskappy doen intussen ŉ beroep op die publiek om met enige inligting vorendag te kom wat kan help om die kind se ma op te spoor. Rusa kan by 086 1234 333 gekontak word. Lt.kol. Nqobile Gwala, polisiewoordvoerder, het Maandagmiddag aan Maroela Media gesê dat die Verulam-polisiestasie nog geen klagte ontvang het nie. Sy het nie verdere inligting oor die voorval verskaf nie.